DA Den Europæiske Unions Tidende L 13/24

KOMMISSIONENS AFGØRELSE

af 13. december 2007

om de nærmere regler for anvendelsen af Europa-Parlamentets og Rådets forordning (EF) nr. 1367/2006 om Århus-konventionen, for så vidt angår anmodninger om intern prøvelse af forvaltningsakter

(2008/50/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (1), særlig artikel 11, stk. 2, og

ud fra følgende betragtninger:

(1) Forordning (EF) nr. 1367/2006 indeholder bestemmelser om anvendelsen af Århus-konventionen på Fællesskabets institutioner og organer.

(2) Forordningens afsnit IV indeholder bestemmelser om intern prøvelse af forvaltningsakter og undladelser; anvendelsen af disse bestemmelser kræver, at der fastlægges nærmere regler for, hvad en anmodning om intern prøvelse skal indeholde, og hvordan den skal indsendes.

(3) Artikel 11, stk. 1, i forordning (EF) nr. 1367/2006 opstiller kriterier for ikke-statslige organisationers ret til at indgive anmodning om intern prøvelse på fællesskabsplan i overensstemmelse med forordningens artikel 10; for at sikre en transparent og konsekvent anvendelse af disse kriterier må der fastlægges nærmere bestemmelser om, hvilken dokumentation der skal ledsage anmodningerne, om beregning af tidsfristen for svar på anmodninger og om samarbejdet mellem Fællesskabets institutioner og organer.

(4) Med henblik på at sikre en konsekvent anvendelse af artikel 11 i forordning (EF) nr. 1367/2006 bør denne afgørelse anvendes fra den 28. juni 2007 —

TRUFFET FØLGENDE AFGØRELSE:

KAPITEL I

Artikel 1

Indholdet af anmodninger om intern prøvelse

Enhver ikke-statslig organisation, der indsender en anmodning om intern prøvelse af en forvaltningsakt eller en undladelse, jf. artikel 10 i forordning (EF) nr. 1367/2006, skal:

1) anføre nærmere, hvilken forvaltningsakt eller påstået undladelse der ansøges om prøvelse af, samt hvilke bestemmelser i miljølovgivningen der ifølge ansøgeren ikke er overholdt

2) anføre en begrundelse for anmodningen

3) forelægge relevante oplysninger og dokumentation, der underbygger begrundelsen

4) anføre navn og kontaktoplysninger på en person, der er bemyndiget til at repræsentere den ikke-statslige organisation over for tredjemand med henblik på at fremsætte anmodningen om intern prøvelse i den konkrete sag

5) forelægge dokumentation for, at organisationen har ret til at fremsætte anmodningen, jf. artikel 3.

Artikel 2

Indsendelse af anmodninger

Anmodninger om intern prøvelse af en forvaltningsakt eller vedrørende en administrativ undladelse sendes pr. post, fax eller e-mail til den eller de personer eller afdelinger, der er udpeget af den pågældende fællesskabsinstitution eller det pågældende fællesskabsorgan til dette formål.

Kontaktoplysningerne for denne eller disse personer eller afdelinger bekendtgøres for offentligheden ved hjælp af alle egnede midler.

KAPITEL II

Artikel 3

Kriterier for ikke-statslige organisationers ret til at anmode om intern prøvelse

1. Enhver ikke-statslig organisation, der indsender en anmodning om intern prøvelse af en forvaltningsakt eller en undladelse, jf. artikel 10 i forordning (EF) nr. 1367/2006, skal forelægge dokumentation for, at den opfylder de kriterier, der er opstillet i forordningens artikel 11, stk. 1, i form af de dokumenter, der er opført i bilaget til denne afgørelse.

Hvis disse dokumenter ikke kan fremskaffes af årsager, der ikke kan tilskrives den ikke-statslige organisation, kan organisationen fremlægge bevis i form af anden tilsvarende dokumentation.

2. Hvis det ikke tydeligt fremgår af nogen af de dokumenter, der er nævnt i punkt 1, 2 og 3 i bilaget, at det emne, som anmodningen for intern prøvelse vedrører, er omfattet af den ikke-statslige organisations mål og aktiviteter, skal organisationen forelægge anden dokumentation for, at dette kriterium er opfyldt.

3. Hvis det ikke tydeligt fremgår af nogen af de dokumenter, der er nævnt i punkt 1, 2 og 3 i bilaget, at den ikke-statslige organisation er uafhængig og ikke arbejder med gevinst for øje, skal organisationen forelægge en erklæring herom, der er underskrevet af en til dette formål bemyndiget repræsentant for den ikke-statslige organisation.

Artikel 4

Vurdering af ikke-statslige organisationers ret til at anmode om intern prøvelse

1. Den pågældende fællesskabsinstitution eller det pågældende fællesskabsorgan forvisser sig om, at den ikke-statslige organisation opfylder de kriterier, der er fastsat i artikel 11, stk. 1, i forordning (EF) nr. 1367/2006, ved at foretage en vurdering af de oplysninger, der forelægges i overensstemmelse med artikel 1 og 3 i denne afgørelse.

2. Hvis det på grundlag af disse oplysninger ikke er muligt for fællesskabsinstitutionen eller –organet at vurdere fuldt ud, om den ikke-statslige organisation opfylder kriterierne i artikel 11, stk. 1, i forordning (EF) nr. 1376/2006, anmoder institutionen eller organet om yderligere dokumentation eller oplysninger, der skal forelægges af organisationen inden for en rimelig frist, som fastsættes af fællesskabsinstitutionen eller –organet. I denne periode suspenderes de tidsfrister, der er fastsat i forordningens artikel 10.

3. Hvor det er relevant, kan fællesskabsinstitutionen eller –organet rådføre sig med de nationale myndigheder i det land, hvor den ikke-statslige organisation er registreret eller hjemmehørende med henblik på at kontrollere og vurdere de oplysninger, som organisationen har forelagt.

Artikel 5

Administrativt samarbejde

Fællesskabet institutioner og organer samarbejder indbyrdes for at sikre en transparent og konsekvent anvendelse af denne afgørelse.

De udveksler oplysninger om, hvilke ikke-statslige organisationer der er anerkendt som værende berettiget til at anmode om intern prøvelse.

Artikel 6

Anvendelsesdato

Denne afgørelse anvendes fra den 28. juni 2007.

Udfærdiget i Bruxelles, den 13. december 2007. På Kommissionens vegne Stavros DIMAS Medlem af Kommissionen

(1) EFT L 264 af 25.9.2006, s. 13.